**Javno pismo pediatrinj in pediatrov, 26. april 2024**

Dajmo vsem otrokom in mladostnikom priložnost za zdravo otroštvo

Naša odgovornost je skrb za otroke in mladostnike, ki nikoli ne smejo postati žrtve nerazumevanja, zapostavljanja in ignorance odraslih. Na vas se obračamo dobronamerno in in v upanju, da nam boste pomagali ohraniti visoko raven oskrbe, ki so jo pred več desetletji najprej zastavili in nato dosegli naši predhodniki, spoštovani starejši kolegi pediatri, pediatrinje in šolske zdravnice, zdravniki.

Zaskrbljeni smo zaradi zanemarjanja celotnega zdravstvenega sistema, saj se posledice prenašajo vse do naših ambulant. 53.000 odraslih je opredeljenih pri pediatrih, saj družinski zdravniki nimajo kapacitet, da bi jih sprejeli. Na drugi strani je 22.600 otrok in mladostnikov brez izbranega zdravnika. 44 šol nima imenovanega zdravnika šole. Luknje krpajo upokojeni kolegi in kolegice. Nekateri med njimi so starejši od 80 let. Vračajo se v ambulante, ker vedo, da ni prav, da bi otroci ostali brez oskrbe le zato, ker živijo ob napačnem času v napačnem kraju.

Ocenjujemo, da potrebujemo 21 novih specialistov za obstoječe potrebe in zapolnitev mreže imenovanih zdravnikov šol. Še 15 bi jih potrebovali za opredelitev pacientov, ki so ostali brez izbranega zdravnika. 28 specializacij na leto pa potrebujemo za pokritje načrtovanih upokojitev. Na 25 razpisanih mest za specializacijo se je nedavno prijavilo 12 kandidatov. Vzroke vidimo v tem, da je zapostavljanje primarnega javnega zdravstva tako vidno in delovna mesta za začetnike tako nekonkurenčna, da mlajši kolegi iščejo priložnosti drugje, morda celo v tujini.

Medtem si prizadevamo za ohranitev izvajanja preventivnega in kurativnega zdravstvenega varstva ter cepljenja otrok in mladostnikov kot enega najpomembnejših javnozdravstvenih ukrepov. S tem prispevamo k odličnim rezultatom kazalnikov kakovosti našega dela, med katerimi je tudi nizka umrljivost otrok do 14. leta starosti. Ta je merljivo med najnižjimi v Evropi. Nemerljivi so nasmehi otrok in podpora staršev, naj naše delo strokovno in potrpežljivo opravljamo še naprej. Medtem raste razkorak med resničnostjo našega dela in stanjem, ki ga preko medijev prikazujejo odločevalci.

Pozivamo vas, da namesto v grajenje javne podobe svojo energijo usmerite v izboljšanje delovnih pogojev. Pomagajte nam pripeljati v sistem mlade in motivirane mlade sile s kadrovskimi ukrepi, ki bodo prinašali tako hitre rešitve kot dolgoročno upanje, da bomo še naprej lahko svoje delo opravljali kakovostno in varno. Spodbujajte razvoj preventive z ustreznim vrednotenjem preventivnih zdravstvenih dejavnosti in storitev. Ustavite produkcijo birokratskih nesmislov. Zadnja uredba, ki predpisuje kazen 10 tisoč evrov za nepolno izpolnjen obrazec, pomeni, da je lahko pediatrična ambulanta v trenutku ob dve tretjini mesečnega nadomestila, iz katerega se plačuje zdravljenje pacientov, stroške preiskav in plače zaposlenih (čistilk, administratorjev, medicinskih sester in zdravnikov).

Skrb za otroke in mladostnike ter njihovo zdravje bi morala biti prioriteta celotne družbe. Otroci niso pomanjšani odrasli in mladostniki niso povečani otroci. Obojim moramo biti tudi  advokati. Pediatri in šolski zdravniki svoje delo doživljamo kot izjemno nagrajujoče in ga opravljamo srčno in z veseljem. Žal  v trenutnih razmerah prepogosto preko meje lastnega zdravja ter vrednot našega družinskega in zasebnega življenja.

Poslano: Vlada RS, Ministrstvo za zdravje RS, mediji, Sindikat Fides, Zdravniška zbornica Slovenije